**Jegyzőkönyv**

**Nagykovácsi Nagyközség Önkormányzat**

**Pénzügyi és településfejlesztési bizottság nyilvános üléséről**

**Az ülés helye: Öregiskola Közösségi Ház és Könyvtár**

**Az ülés időpontja: 2018. szeptember 17. (hétfő) 18 óra 50 perc**

**Meghívottak:** Tegzes Endre elnök, Honti Zoltán, Dr. Szabó András, Horváthné Holéczy Katalin, Erdélyi Zoltán, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Bánóczi Margit, dr. Klein Katalin, Gerely Gábor, Fodor Attila, Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, Kántor Ágnes NATÜ intézményvezető

**Megjelentek:** Tegzes Endre elnök, dr. Szabó András, Erdélyi Zoltán, Horváthné Holéczy Katalin*,* Kiszelné Mohos Katalin polgármester, dr. Fegyveres-Fiskál Gábor alpolgármester, Bánóczi Margit képviselő, Gerely Gábor képviselő, Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, Kántor Ágnes NATÜ intézményvezető, Kissné Szalay Erzsébet jegyzőkönyvvezető

**Tegzes Endre elnök**: Tisztelettel és szeretettel köszöntöm a megjelenteket. Megállapítom, hogy a bizottság 4 fővel határozatképes. Honti Zoltán jelezte, hogy a mai ülésen nem tud részt venni. 5 napirendi pontunk van. Kérdezem, hogy a napirendhez van-e hozzászólás, kérdés. Úgy látom, hogy nincs, akkor szavazzunk a mai ülés napirendjéről. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**55/2018. (IX. 17.) HATÁROZATA**

**Tárgy**: **A Pénzügyi és településfejlesztési bizottság 2018. szeptember 17-i ülésének napirendje**

Nagykovácsi Nagyközség Önkormányzat Pénzügyi és településfejlesztési bizottsága úgy dönt, hogy a 2018. szeptember 17-i ülésén az alábbi napirendi pontokat tárgyalja:

***Nyílt ülés:***

1. **Az önkormányzat 2018. évi költségvetéséről szóló 4/2018. (II. 23.) önkormányzati rendeletének 2. sz. módosítása**
2. **Tájékoztató Nagykovácsi Nagyközség Önkormányzata és költségvetési szervei 2018. évi költségvetésének első félévi teljesítéséről**
3. **Döntés Nagykovácsi Nagyközség Önkormányzata 2019-2033. évekre szóló gördülő fejlesztési tervének elfogadásáról**
4. **Döntés a Nagykovácsi Településüzemeltetési Intézmény üzemeltetésében lévő játszóterek nyitva tartásáról**
5. **Döntés a Pénzügyminisztérium által „Kerékpárutak létesítésének, felújításának és korszerűsítésének támogatása Pest megye területén” címen kiírt pályázaton való részvételről, valamint az önrész biztosításáról**

 **Határidő:** azonnal

**Felelős:** PB elnöke

**1. napirendi pont**

**Az önkormányzat 2018. évi költségvetéséről szóló 4/2018. (II. 23.) önkormányzati rendeletének 2. sz. módosítása**

**Tegzes Endre elnök:** Átadom a szót az előadónak, Perlaki Zoltán osztályvezető úrnak, hogy röviden ismertesse a rendelet-tervezetet.

**Perlaki Zoltán osztályvezető:** *Röviden ismertette a rendelet-tervezetet.*

**Tegzes Endre elnök:** Köszönöm. Van-e kérdés, hozzászólás?

**Horváthné Holéczy Katalin**: Az első kérdésem, hogy a maradvány eddig hol szerepelt.

**Perlaki Zoltán osztályvezető:** Eddig nem volt előirányzatosítva.

**Horváthné Holéczy Katalin**: Mitől függ, hogy az egyes intézményeknél hova kerül átcsoportosításra a maradvány.

**Perlaki Zoltán osztályvezető:** Bizonyos esetekben meg van határozva, pl. az országgyűlési választások esetében meg van adva, hogy bérre kell fordítani, más esetekben pedig a teljesítéseket figyelembe véve mi teszünk javaslatot.

**Horváthné Holéczy Katalin**: A későbbiekben van-e lehetőség változtatásra?

**Perlaki Zoltán osztályvezető:** A Képviselő-testület bármikor változtathat, átcsoportosíthat.

**Horváthné Holéczy Katalin:** Ha intézmények között is lehet átcsoportosítani, akkor az óvónőhiánnyal kapcsolatos problémára is megoldás lehet pl., ha a bölcsődétől az óvodához csoportosítjuk át a maradványt.

**Perlaki Zoltán osztályvezető:** Az intézményvezető asszony felvetése véleményem szerint nem a 2018. évi költségvetést érinti, de elviekben át lehetne csoportosítani.

**Tegzes Endre elnök:** Köszönöm. Kérdezem, hogy van-e további kérdés, hozzászólás? Nincs. Akkor szavazzunk a rendelet-tervezetről az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**56/2018. (IX. 17.) HATÁROZATA**

**Tárgy:** **Nagykovácsi Nagyközség Önkormányzatának 2018. évi költségvetéséről szóló 4/2018. (II. 23.) önkormányzati rendeletének 2. sz. módosítása**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek Nagykovácsi Nagyközség Önkormányzata 2018. évi költségvetéséről szóló 4/2018. (II. 23.) önkormányzati rendelete 2. sz. módosításának jóváhagyását az előterjesztésben foglaltak szerint.

**Határidő**: azonnal

**Felelős**: polgármester

**2. napirendi pont**

**Tájékoztató Nagykovácsi Nagyközség Önkormányzata és költségvetési szervei 2018. évi költségvetésének első félévi teljesítéséről**

**Tegzes Endre elnök:** Átadom a szót Perlaki Zoltán osztályvezető úrnak, hogy röviden ismertesse az előterjesztést.

**Perlaki Zoltán osztályvezető:** *Röviden ismertette az előterjesztést.*

**Tegzes Endre elnök:** Köszönöm szépen. Kérdezem, hogy van-e kérdés, hozzászólás a témakörhöz kapcsolódóan.

**Horváthné Holéczy Katalin:** Én csak a beruházásokra szerettem volna rákérdezni.

**Györgyi Zoltán főépítész**: Azt gondoljuk, hogy talán a következő napokban már felgyorsul a Rákóczi utcának az építése. El kellett végezni olyan előkészítő munkákat, amire nem számítottunk. Azzal kezdődött, hogy a DMRV nem végezte el azokat a munkákat, amit tavaly vállalt, a csatorna és a rendszer felújítását, ezt a kivitelező konzorcium végezte el, és nem is az egész cserét, csak a legszükségesebb beavatkozásokat. A legfrissebb tájékoztatás szerint a héten megkezdődik az út tényleges építése. A felsőbb szakaszokon úgy gondolom, már látványos előrelépés történt az árok és a járda építés területén. A határidejük október vége, úgy látjuk, hogy ez tartható. Az orvosi rendelő felújítása folyamatban van, annak a határideje a hónap vége. Sajnálatosan éppen amikor a tető bontása történt, akkor volt két hatalmas eső, és komoly beázás történt. Természetesen a kivitelező elvégzi a helyreállítást. E hét végén lesz egy jelentősebb beavatkozás, két napra bezár a rendelő. Ablakcserék, belső ajtó csere, álmennyezet javítása történik meg, minden olyan munkát szeretnénk ekkor elvégezni, amit egyébként rendelési idő alatt nem lehetne. A jövő héten már valószínűleg az épület színezése és a tetőfedés lesz soron. Van még a Nagyszénás utca felújítása. Itt szintén elmaradt a DMRV vállalt csatorna felújítása. Mi ettől függetlenül kértünk erre ajánlatokat, sajnálatosan egyszerűen nincs kivitelező, aki vállalná. A Nagyszénás utcánál keressük azt a műszaki lehetőséget, ami a minimális beavatkozást igényli. Ezt mindenképpen célszerű lenne még most ősszel elvégeznünk, mert ott tavasszal nem lehet munkát végezni a talajvíz szint miatt.

**Tegzes Endre elnök**: Már jeleztem, hogy a Kossuth Lajos utcán, amikor a Petőfi utcából kikanyarodunk van egy hatalmas gödör, ami előbb-utóbb be fog szakadni.

**dr. Halmosi-Rokaj Odett aljegyző:** Már bejelentettük a DMRV felé ezt a problémát.

**Erdélyi Zoltán:** Két kérdésem lenne. Az egyik a Kazal utcai járdára vonatkozik. Nagyon pozitívak a visszajelzések, mindenki nagyon örül neki, és az a kérdés, hogy lesz-e folytatása? A másik kérdésem a CBA-val kapcsolatos, történt-e valami előrelépés ebben az ügyben.

**Györgyi Zoltán főépítész:** A Kazal utcai járda építésének ez a szakasza volt betervezve a 2018. évi költségvetésbe, 2019-ben tervezzük a folytatását. A másik témakörben a közigazgatási bírósági eljárás van folyamatban.

**Tegzes Endre elnök**: Köszönöm. Kérdezem, hogy van-e további kérdés, észrevétel. Úgy látom, hogy nincs. Akkor a határozati javaslatról szavazzunk az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**57/2018. (IX. 17.) HATÁROZATA**

**Tárgy: Nagykovácsi Nagyközség Önkormányzatának és költségvetési szerveinek tájékoztatója a 2018. évi költségvetés első félévi teljesítéséről**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek a Nagykovácsi Nagyközség Önkormányzatának és az irányítása alá tartozó költségvetési szerveinek 2018. évi költségvetésének első félévi végrehajtásáról készített írásos tájékoztatójának tudomásul vételét.

**Határidő:** azonnal

**Felelős:** polgármester, jegyző

**3. napirendi pont**

**Döntés Nagykovácsi Nagyközség Önkormányzata 2019-2033. évekre szóló gördülő fejlesztési tervének elfogadásáról**

**Tegzes Endre elnök:** Átadom a szót Györgyi Zoltán főépítész úrnak, hogy ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm. Kérdezem, hogy tettünk-e valamilyen lépést ebben az ügyben, hogy a DMRV nem teljesíti a vállalt fejlesztéseket.

**dr. Halmosi-Rokaj Odett aljegyző**: A Képviselő-testület felhatalmazta a Dr. Sándor Ügyvédi Irodát az önkormányzat képviseletére. Fizetési meghagyásos eljárás indult egy bérleti díj töredék tekintetében, és a DMRV reagálása alapján ez perré alakult, mert nem ismerte el ezt a követelést. Felemeltük a kereseti kérelmet, és most már az összes lejárt bérleti díj tartozást peresítjük. Még nincs kitűzve az első tárgyalási nap.

**Horváthné Holéczi Katalin**: Kérdezném, hogy ez milyen összeget jelent. A másik, hogy volt ez a két hatalmas vihar a közelmúltban, és szökőkút szerű víz volt a kastély előtt a főúton. Mi ennek az oka. Még egy kérdésem van. Valaki megkérdezte tőlem, hogy miért van az, hogy a Rákóczi utcában az új árok egyszerűen nem nyeli el a vizet.

**Györgyi Zoltán főépítész**: A Rákóczi utcában nincs még kész az árok. Bizonyos szakaszok vannak megépítve. Valóban, a nagy esők alkalmával nagyon komoly lemosódások voltak, de ennek az az oka, hogy nincs még teljes egészében kész. Ennek végpontja a Tinódi közön keresztül az Ördögárok patak lesz, így a Rákóczi utca vize teljesen biztonságosan le lesz vezetve. A kastélynál lévő szökőkút szerű vízzel kapcsolatban azt tudom mondani, hogy ott az árok olyan nagyságú területet ürít le, ami ilyen nagy esőnél problémát okoz. Ilyen esőre nem lehet méretezni egy árkot. Ha pedig buzgárok törnek fel, az elsősorban illegális csapadékvíz-bekötésekből adódik. Ezt elkezdte a DMRV ellenőrizni, de sajnos ez elült. Az illegális bekötéseknek nagyon súlyos a szankcionálása. Akár 100 ezres nagyságrendet is elérhet a bírság összege, ha ilyet tapasztalnak.

**dr. Halmosi-Rokaj Odett aljegyző**: Holéczy Katalin első kérdésére válaszolnék. Ez kb. 150 milliós nagyságrendű tőke.

**Horváthné Holéczi Katalin:** A Gördülő Fejlesztési Tervben szereplő költségek mind a DMRV költségei?

**Györgyi Zoltán főépítész**: Igen, ennek lenne a fedezete az a bizonyos bérleti díj.

**Horváthné Holéczi Katalin:** Láttam, hogy a Gördülő Fejlesztési Tervben a Vértes utca is szerepel. Azzal most mi a helyzet?

**Györgyi Zoltán főépítész**: A hosszú távú tervben az ivóvízhálózat kialakítása szerepel, a csatorna ott már megvan.

**Tegzes Endre:** Köszönöm. Kérdezem, hogy van-e további kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatokat hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**58/2018. (IX. 17.) HATÁROZATA**

**Tárgy: Döntés Nagykovácsi Nagyközség Önkormányzata 2019-2033. évekre szóló gördülő fejlesztési tervének elfogadásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását:

Nagykovácsi Nagyközség Önkormányzat (a továbbiakban Önkormányzat) Képviselő-testülete, mint az ivóvíz és szennyvíz ellátásért felelős

1. a DMRV Zrt. (2600 Vác, Kodály Zoltán út 3.) által készített, a víziközművek felújítására és pótlására, valamint beruházására vonatkozó 2019-2033. évre szóló gördülő fejlesztési tervet, a határozat melléklete szerinti tartalommal és formában elfogadja.

A 2020. évtől kezdődően megjelölt felújítási, pótlási és beruházási költségek becsült költségek, azokat a Képviselő-testület évente újratárgyalja.

1. felhatalmazza a DMRV Zrt. képviselőjét, hogy az elfogadott tervet a Magyar Energetikai és Közmű-szabályozási Hivatal részére nyújtsa be és a jóváhagyásra irányuló eljárásban az Önkormányzatot teljes körűen képviselje,
2. felkéri a polgármestert, hogy a döntésről a határozat megküldésével értesítse a DMRV Zrt-t, egyben felhatalmazza a határozatban foglaltak végrehajtásához szükséges meghatalmazás aláírására.

**Határidő:** azonnal

**Felelős**: polgármester

**4. napirendi pont**

**Döntés a Nagykovácsi Településüzemeltetési Intézmény üzemeltetésében lévő játszóterek nyitva tartásáról**

**Tegzes Endre elnök:** Átadom a szót dr. Halmosi-Rokaj Odett aljegyző asszonynak, hogy röviden ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Tegzes Endre elnök:** Köszönöm.Kérdezem, hogy van-e kérdés, hozzászólás?

**Kiszelné Mohos Katalin polgármester:** Máris egy módosító javaslatot szeretnék benyújtani átgondolásra. Amennyiben a bizottság ezzel egyetért, akár bizottsági javaslat is lehet. Októberben és novemberben 18 óránál korábban sötétedik, szerintem a sötétedéshez kellene igazítani a nyitva tartást. Ezért a javaslatom, hogy októberben 18 óráig, novemberben 17 óráig legyen nyitva.

**Tegzes Endre elnök:** Köszönöm. A javaslattal maximálisan egyetértek. Arra szeretnék rákérdezni, hogy mennyire zárjuk valójában ezeket a játszótereket.

**Kántor Ágnes intézményvezető**: Van olyan játszóterünk, amit a Nakosec nyit és zár, az Apraja-nagyját egyelőre mi zárjuk. Lehet, hogy a jövőben itt is szükség lenne a Nakosecre, mert vannak szülők, gyerekek, akik nem szívesen hagyják el a megadott időben a játszóteret.

**Kiszelné Mohos Katalin polgármester**: Azt hiszem, nem hangzott el, hogy korábban a Csillagfürt játszóteret nem zártuk, és lakossági panasz érkezett, hogy őket zavarja, hogy este 20 óra után is hangoskodnak. Tehát a környéken lakók nyugalma érdekében is szükséges ez a bezárás.

**Tegzes Endre elnök**: Köszönöm. Kérdezem, hogy van-e további kérdés, hozzászólás. Nincs. Akkor szavazzunk a határozati javaslatról polgármester asszony módosításával együtt. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**59/2018. (IX. 17.) HATÁROZATA**

**Tárgy: Döntés a Nagykovácsi Településüzemeltetési Intézmény üzemeltetésében lévő játszóterek nyitva tartásáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy a Nagykovácsi Nagyközség Önkormányzatának tulajdonában és a Nagykovácsi Településüzemeltetési Intézmény üzemeltetésében lévő játszóterek nyitvatartási idejét az alábbiak szerint határozza meg:

Nyáron: 8.00 – 20.00 óráig

Tavasszal és szeptemberben: 8.00 – 19.00 óráig

Októberben 8.00 – 18.00 óráig

Novemberben: 8.00 – 17.00 óráig

Télen: zárva

Felhatalmazza a Polgármester és a Jegyzőt a szükséges intézkedések megtételére.

**Határidő**: azonnal

**Felelős**: Polgármester, Jegyző, Intézményvezető

**5. napirendi pont**

**Döntés a Pénzügyminisztérium által „Kerékpárutak létesítésének, felújításának és korszerűsítésének támogatása Pest megye területén” címen kiírt pályázaton való részvételről, valamint az önrész biztosításáról**

**Tegzes Endre elnök:** Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész:** *Röviden ismertette az előterjesztést.*

**Tegzes Endre elnök:** Köszönöm. Én maximálisan tudom ezt támogatni. De már nem először szavazunk a 2019. évi költségvetés terhére. Kérném pénzügyi osztályvezető urat, hogy készítsen egy kimutatást arról, hogy hol tartunk ezekben a tételekben. Kérdezem, hogy van-e kérdés, hozzászólás?

**Horváthné Holéczy Katalin**: Jól értem-e, hogy ezt a két egyenes szakaszt Nagykovácsi pályázza meg, és a Remete szurdokon át vezető szakaszt Adyliget felé pedig Remeteszőlős.

**Györgyi Zoltán főépítész**: Igen.

**Horváthné Holéczy Katalin**: Az jutott még eszembe, hogy ha mi nyújtjuk be a pályázatot, viszont Remeteszőlős is használja, akkor nem kellene-e az önrészbe nekik valahogy beszállni.

**Kiszelné Mohos Katalin polgármester:** Ez nekünk is eszünkbe jutott, és polgármester úrral egyeztettünk is erről, nyitott erre. Ő is megérti, de még az ő testülete nem döntött erről. Tehát egy olyan felhatalmazást szeretnék kérni, hogy tárgyalhassunk ebben a kérdésben, hogy megosztásra kerüljön az önrész. Nem tudom megmondani, hogy milyen arányban, az ő testületével együtt kell gondolkodnunk erről, de azt gondolom, hogy egyértelműen tudni fogja Remeteszőlős képviselő-testülete, hogy ez az ő településüknek is fontos. Polgármester úr jelezte, hogy mindenképpen hozzá fognak járulni valamilyen arányban, még a tárgyalások tartanak. A pályázatban nekünk kell vállalni az önrészt, és majd Remeteszőlős a vállalt részt megállapodással fogja átadni.

**Horváthné Holéczy Katalin**: Említésre került Adyliget is, hogy számukra is megkönnyítjük a kerékpáros közlekedést ezzel.

**Györgyi Zoltán főépítész**: Adyligetről sem tudnak bemenni a kerékpárosok jó minőségű kerékpárúton Budapestre. Azt gondoljuk, hogy az ott lakó embereknek a biztonságos kerékpáros lejutását is szolgáljuk, és ez egy plusz értékelési szempontot jelenthet. Egy olyan létesítményre adunk be pályázatot, ami különböző települések belterülete közötti szakaszokról szól.

**Horváthné Holéczy Katalin**: Akkor érdemes lenne a II. kerülettel is tárgyalni, mert ugyanaz a helyzet, mint Remeteszőlősnél.

**Kiszelné Mohos Katalin polgármester:** Vállalom, hogy megkeresem ebben a témában a II. kerület polgármesterét. Megpróbálok mindent, hogy lehetőség szerint vállaljanak részt a költségekben. Viszont azt gondolom, hogy ez egy annyira fontos projekt, hogy a megvalósulásához nekünk be kell vállalni ezt a 9 millió Ft önrészt. Hogy ebből mennyit tudunk az érintettektől beszedni, az valóban kérdéses.

**Tegzes Endre elnök:** Köszönöm szépen. Úgy látom, hogy nincs több kérdés, akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Pénzügyi és településfejlesztési bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**PÉNZÜGYI ÉS TELEPÜLÉSFEJLESZTÉSI BIZOTTSÁGA**

**60/2018. (IX. 17.) HATÁROZATA**

**Tárgy: Döntés a Pénzügyminisztérium által „Kerékpárutak létesítésének, felújításának és korszerűsítésének támogatása Pest megye területén” címen kiírt pályázaton való részvételről, valamint az önrész biztosításáról**

Nagykovácsi Nagyközség Önkormányzat Pénzügyi és településfejlesztési bizottsága javasolja a Képviselő-testületnek az alábbi határozati javaslat elfogadását.

Nagykovácsi Nagyközség Önkormányzatának Képviselő-testülete úgy dönt, hogy támogatási kérelmet nyújt be a „Kerékpárutak létesítésének, felújításának és korszerűsítésének támogatása Pest megye területén”címen kiírt, PM\_KEREKPARUT\_2018 kódjelű pályázatra, a Budapest Adyliget, Remeteszőlős és Nagykovácsi települések belterületei közötti biztonságos kerékpárkapcsolat kiépítése érdekében. A pályázathoz szükséges 9.222.994,- forint összegű önrészt a 2019. évi költségvetés terhére biztosítja. A projekt megvalósulási helye a Nagykovácsi bekötőút 11104 j. országos közút (Hrsz:0122) Budapest II. kerület Adyliget és Remeteszőlős Nap utca – 10+164 és 11+078 km szelvények – közötti, továbbá a Remeteszőlős Királyka utca és Nagykovácsi Besenyőtelek utca – 13+164 és 14+078 km szelvényei – közötti szakaszai és az Eötvös utca (Hrsz:920/100).

**Határidő**: azonnal

**Felelős:** Polgármester, Jegyző

**Tegzes Endre elnök:** Köszönöm.Van-e további hozzászólás, kérdés? Nincs, akkor a Pénzügyi bizottság nyílt ülését 20 óra 03 perckor lezárom.

K.m.f.

 dr. Szabó András Tegzes Endre

 tag elnök